google/wiki40b huggingface dataset:
Elaphrus tuberculatus

Utbredelse

Elaphrus tuberculatus finnes nord i Europa, i Norge, Sverige og Russland. Den finnes også nord i Nord-Amerika.

Utseende

Elaphrus tuberculatus er omtrent 6,5-8 millimeter. Hele billen er vanligvis grønn eller mer gul-grå, av og til bronsefarget og svakt metallisk. Dekkvingene har kun antydning til noen svake punktrekker. På dekkvingene finnes flere dype runde groper, slik som mange av sumpløpere har. Disse har en annen farge farge og skiller seg ut fra resten av dekkvingen. Halsskjoldet (ponotum) har en fin og svak punktur. Beina er grønnlige, men leggene (tibia) kan være litt lysere, rødlig eller brunlige.

Levevis

Elaphrus tuberculatus tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er ofte radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Abmoträsket

Abmoträsket er en innsjø i Lappland, Sverige. Innsjøen har et overflateareal på 10 km², og har beliggenhet langs Abmobäcken, sør for Sorsele.
Avtjerna

Avtjerna er et område mellom Skui og Sollihøgda nordvest i Bærum kommune i Akershus fylke. Området består for det meste av skog og kupert landskap. Navnet kommer fra Avtjern, tidligere navn på Tjernslivannet, og ligger langs bekken fra dette vannet (Avtjernsbekken).
Avtjerna har siden 1991 ligget i Bærums kommuneplan som fremtidig utbyggingsområde. Området som er avsatt til fremtidig utbygging er på ca. 2500 daa og muliggjør en etablering av ca. 10 000 boliger, som tilsvarer en befolkning på mellom 20-30 000 innbyggere. Ringeriksbanen vil gå forbi området, og det vurderes å bygge en jernbanestasjon på Avtjerna i tilknytning til denne banen. E16 mellom Sandvika og Sollihøgda går igjennom området, og det planlegges også ny trase for denne veien. Begge prosjektene forventes å være med i Nasjonal transportplan som legges frem i april 2017.
Queen’s Gurkha Signals

Queen’s Gurkha Signals (QGS) er en stående avdeling i Royal Corps of Signals, signalkorpset i British Army. Sammen med Queen’s Gurkha Engineers, Queen’s Own Gurkha Logistic Regiment og Royal Gurkha Rifles utgjør avdelingen en del av Brigade of Gurkhas. QGS ble dannet under Malayakrisa som støtte for gurkha-infanteri involvert i kamper mot den kommunistiske geriljaen De malayiske folks frigjøringshær.
1. divisjon fotball for menn 2010

Opp- og nedrykk

De to beste lagene rykket direkte opp til Eliteserien 2011, mens lagene fra tredje til femteplass spilte kvalifisering om opprykk mot nummer 14 i Eliteserien. Fire lag rykket ned til 2. divisjon 2011.
Lyn gikk konkurs i løpet av sesongen og ble plassert på sisteplass. I tillegg søkte ikke Follo om fornyet lisens og ble flyttet ned i 2. divisjon.
Opprykk: Sogndal og Sarpsborg 08
Kvalifisering: Fredrikstad rykket opp etter kvalifiseringsspill mot Løv-Ham, Ranheim og Hønefoss
Nedrykk: Follo, Tromsdalen, Moss og Lyn
Taro Aso

Partileder og statsminister

Den 22. september 2008 valgte LPD Taro Aso som partiets fremtidige leder og etterfølger etter Yasuo Fukuda. Valget til partileder gjorde det deretter til en formsak for den da 67-årige Aso å bli valgt til statsminister i Japan, som efterfølger for Yasuo Fukuda. Avgjørelsen ble truffet under en avstemning i Representantenes hus (hvor LDP har flertall) den 24. september 2008, hvor Aso ble valgt med overveldende flertall over opposisjonens kandidat Ichiro Ozawa. Ved valget i august 2009 led LDP et stort nederlag for Det demokratiske parti under Yukio Hatoyama, som 16.september 2009 avløste Aso som statsminister. 
Aso anses for å være en av de mest konservative av de toneangivende politikerne fra LDP.
Som katolikk tilhører Aso den lille kristne minoriteten i Japan, men han har ikke stilt sin religiøsitet til skue. Selv om kristne kun utgjør én prosent av det japanske folk har det med Aso vært fem kristne statsministre i landet etter annen verdenskrig. De fire andre var Masayoshi Ōhira, Ichirō Hatoyama, Tetsu Katayama og Shigeru Yoshida (Asos bestefar).
Taro Asos hustru Chikako er datter av tidligere statsminister Zenkō Suzuki. Hennes bror er medlem av Overhuset. Asos far, Takakichi, var medlem av Underhuset etter krigen. Taro Asos morfar var den tidligere statsminister Shigeru Yoshida. Asos tippoldefar Ōkubo Toshimichi var en nøkkelperson under Meijirestaurasjonen og ble senere innenriksminister.
Taro Aso er bror av prinsesse Tomohito av Mikasa, født Nobuko Asō, gift med prins Tomohito av Mikasa, sønn av prins Mikasa (Mikasa-no-miya). På dette vis er han nært knyttet til det japanske keiserhus.
Ronnie Gardiner

Jazzkarriere

Ronnie er en jazztrommeslager, som har spilt med noen av de mest anerkjente musikerne innen jazz, som Dizzy Gillespie, Benny Carter, Gerry Mulligan og Dexter Gordon. I Sverige er han mest kjent som trommeslager i Charlie Norman Trio. I tillegg har han spilt i både Tivolibandet, det kritikerroste Andreas Pettersson Band og Sliding Hammers.
Ronnie Gardiner har fått et eget rom oppkalt etter seg i Nalen i Stockholm, der han ukentlig er vert for livefremført jazzmusikk. Han har gjennom sine arrangementer samt et eget stipendfond hjulpet frem unge jazztalenter.

Personlig liv

Ronnie Gardiner opplevde et stort personlig traume i 1980, da han befant seg på Kanariøyene med sin kone, for å opptre. Hans kone ble der myrdet, og Ronnie bestemte seg etter dette for å ta sitt eget liv. Han følte han ikke hadde mer å leve for, nå som kona var død. 
Tilfeldigvis fikk Ronnie se en ung mann (Mikael Andersson) som verken hadde armer eller ben, men som allikevel utstrålte enorm glede. Dette fikk Ronnie til å tenke på hvor han selv hadde vært, dersom han hadde manglet armer og ben så han ikke kunne spille trommer.
Ronnie forteller selv, i dokumentaren om Mikael Andersson kalt "Armlös, benlös, makalös", at det var på vei for å ta sitt eget liv i havet, han fikk se Mikael og dermed skiftet mening og ville fortsette å leve. Ronnie sier Mikael reddet livet hans.

RGM-metoden

Etter dette traumet grunnla han i 1980 Ronnie Gardiner Method (RGM), som han anser som sitt store livsverk. Han ønsket å bruke sine kunnskaper for å hjelpe andre. Trommespill krever bruk av armer og ben, både koordinert og uavhengig av hverandre. Man må kunne lese noter og følge en dirigent. Et samspill mellom flere av hjernens ulike sentre kreves, både for motorikk, lesing, koordinasjon, utholdenhet, minne, rytmefølelse, og av og til også tale og sang. 
Ronnie leste mye medisinsk litteratur, og samtalte med folk med kunnskaper innen ulike medisinske grener, for å få bekreftelser og nye idéer på hvordan han kunne utforme en best mulig treningsmetode for en pasientgruppe. Til slutt vokste det frem et konsept som kunne prøves på pasienter diagnostisert med hjerneskade, så som hjerneslag, Parkinsons, Alzheimers sykdom, demens og Multippel sklerose. Metoden har også vist seg nyttig for personer med lære- og konsentrasjonsvansker, som dysleksi, dyskalkuli, ADHD. Samt ved utbrenthet, og/eller depresjon. 
Som følge av forskningsresultater fra Karolinska Institutet, Stockholms läns Strokeförening (SLSF) og Stockholms sjukhem, har det siden 1999 blitt betydelig økt interesse for RGM-metoden. Det er også et samarbeid med Sahlgrenska Universitetssjukhuset i Göteborg, Universitetssjukhuset i Lund og Arvid Carlsson Institutet i Göteborg. I 2015 publiseres forskningsresultater fra en stor mangeårig undersøkelse.
Ronnie har som slagord: "Life is rhythm, and rhythm is life".
Kapusinerkrypten

Kapusinerkrypten (ty. Kapuzinergruft) eller Keiserkrypten (ty. Kaisergruft) er Habsburgfamiliens krypt i Wien. Den ligger i Innere Stadt ved plassen Neuer Markt, under Kapusinerkirken og kloster grunnlagt i 1618 og innviet i 1632, tilhørende Kapusinerordenen. Tolv keisere og nitten keiserinner er gravlagt i krypten.
Det var keiserinne Anna som i 1618 testamentarisk etablerte krypten. Byggingen av den barokke krypten ble innledet i 1622 og tok 11 år. Etter ferdigstillingen i 1633 ble sarkofagene til keiserinne Anna og den tysk-romerske keiser Matthias av Det tysk-romerske rike overført til krypten.
Otto von Habsburg ble gravlagt 16. juli 2011 i Kapusinerkrypten etter rekviemmesse i Stefansdomen. Legeme og hjerte gravlegges etter gammel tradisjon separat. Hjertet ble stedt til hvile i Pannonhalma i Ungarn. Den nest siste begravelsen fant sted 12. januar 2008, da Karl Ludwig av Østerrike (1918–2007), sønn av keiser Karl I av Østerrike-Ungarn, ble bisatt.
Patio

Patio (spansk for gårdsplass) er et område utendørs som normalt benyttes for måltidssammenkomster eller rekreasjon, og ligger inntil et bosted.
Det kan enten dreie seg om en spansk (gjerne andalusisk-arabisk) variant av det antikke romerske atriet, ofte steinsatt og med springbrønn, eller om et område mellom et bosted og en hage.
Iran i Tyrkvisjonens sangkonkurranse

Kringkaster og organisator

Irans nasjonale kringkastingsselskap (IRIK) ble oppgitt som kringkaster og organisator for bidraget i 2014, men på grunnlag av opplysninger som har fremkommet i ettertid om landets deltakelse, er det er lite trolig at IRIK har hatt noe med deltakelsen å gjøre. Musikerne som har representert Iran har deltatt etter å ha fått en invitasjon eller forespørsel fra TMB TV.
Det er den aserbajdsjansktalende delen av befolkningen, som er bosatt i området Iransk Aserbajdsjan i den nordvestlige delen av landet, som blir representert i Tyrkvisjonens sangkonkurranse.

Bakgrunn og historikk

Iran debuterte i sangkonkurransen i 2014 da gruppa Barış fra Tabriz fremførte rockelåten «Heydər Baba». Melodiens tekst var fra verket «Heydar Babaya Salam» som ble utgitt av poeten Shahriar i 1954. Etter deltakelsen ble Barış qrupu ilagt et forbud mot å holde konserter fordi deres deltakelse og aktiviteter ble ansett som promotering av pantyrkisme. I 2015 ble landet representert av Reza Esbilani som er født i Tabriz og bosatt i Istanbul.
Hvitflekket nellikfly

Utseende

Et middelsstort (vingespenn 32 – 36 mm), mørkgrått nattfly med omfattende, hvite flekker. Fargen er ganske variabel. Den ligner mye på hvitbåndnellikfly (Hadena compta), men er jamtover litt større og mørkere. Forkroppen er mønstret i grått, svart og hvitt. Forvingens grunnfarge er mørkgrå, gjerne litt brunlig eller grønnlig. Vingen er hvit ved roten, og mesteparten av bakkanten er hvit. Det er også vingens midtfelt, bortsett fra at en skrå, mørk siksak-stripe krysser det litt bak midten. Midtfeltet har også en mørk, kileformet flekk mellom nyre- og ringmerkene, som ellers er ganske utydelige. Det er også en hvit flekk nær vingespissen, fra denne går det ut en hvit siksak-bølgelinje som ikke når fram til vingens bakkant. Bakvingen er mørkgrå.

Levevis

Arten lever på tørre enger på kalkgrunn og på strender. Larvene lever på frøene av planter i nellikfamilien, særlig engsmelle (Silene vulgaris), strandsmelle (Silene maritima) og tjæreblom (Lychnis spp.). De voksne sommerfuglene flyr om natten i mai – juni og besøker blomster.

Utbredelse

Denne arten er utbredt over hele Europa. I Norge er den den videst utbredte arten i slekten Hadena og er funnet nord til Troms.
Tjøme Historielag

Tjøme Historielag ble stiftet den 23. september 1981. Ved starten var det 22 medlemmer. En lokalhistorisk bølge gikk over landet på den tiden og mangt et historielag ble dannet. Det sies at det rundt 1980 kom tilbake en del utflyttede tjømlinger som ønsket seg et forum hvor de kunne snakke sammen om «gamle dager». Frem til 1988 lå medlemstallet på ca. 100 for så å stige til vel 150 i 2003. De siste årene har økningen vært stor og laget har nå ca. 400 medlemmer. Historielagets medlemmener er sterkt engasjert i Tjømes historie. Laget har som formål å fremme interessen for, og øke kjennskapen til historie, kulturvern og tradisjoner.
Lagets aktiviteter består blant annet av arrangering møter med foredrag, lokalhistoriske utstillinger, ekskursjoner og kurs, slektsgransking, transkribering av kildemateriale og registrering og publisering av gamle fotografier, utgivelse av årboken Tjúma, medlemsbladet og andre historiske skrifter, vedlikehold og videreutvikling av Øvre Haug gård og å arbeide for vern av kulturminner. Laget er medlem av Landslaget for lokalhistorie (LLH).
Helt siden starten i 1981 snakket en om utgivelse av årbøker eller temahefter. Men først i 2000 ble epoken med årboken Tjúma innledet; den kom i begynnelsen ut annet hvert år. Det var forfatteren og lokalhistorikeren Gøthe Gøthesen som fikk dette igang og var redaktør for mange av de første utgivelsene. Årboken er gitt ut i 2000, 2002, 2004 og fra 2006 har det vært årlige utgivelser. I Tjúma finner en lokalhistoriske stoff både fra fjern og nær fortid skrevet både av «glade amatører» og mer drevne skribenter. I årene 2001, 2003 og 2005 har vi hatt bøker med spesielle emner. Bøkene har gitt laget en del inntekter, men det viktigste er å få dokumentert den lokale historien.
Laget har siden 2006 arbeidet med prosjektet «Muséet». Bygningen ble opprinnelig oppført for å huse kirkeinteriøret fra gamle Tjøme kirke som ble revet i 1865. «Muséet» ble overlevert til kommunen av skipsreder Ole Larsen Røeds familie og innviet i 1904. Bygningen som i 2005 var i meget slett stand ble overtatt fra kommunen og laget flyttet den fra tomten syd for Tjøme kirke til tunet på gårdsbruket «Victor» på Øvre Haug der laget har huset sitt. «Muséet» er på ca. 55 m² og er tenkt brukt til lagets utstillinger. Takket være iherdig dugnadsinnsats er museet nå ferdig gjenreist. Under ledelse av Gøthe Gøthesen arbeides det med en permanent utstilling som trolig vil være klar til Tjømes kulturuke i oktober 2010.
Mangeårig styremedlem og leder Bjørn Holt Jacobsen ble i 2009 utnevnt til lagets første æresmedlem.

Tjúma

Tjúma er Tjøme Historielags årsskrift. Ifølge bygdebokforfatteren Lorens Berg er Tjúma det gammelnorske navnet for Tjøme.
Årsskriftet har blitt gitt ut i 2000, 2002, 2004, 2006, 2007, 2008 og 2009. Her forteller tjømefolk og andre om store og små begivenheter i kommunen, både fra fjern og nær fortid. Om hendelser på land og sjø, om skipsfart og gårdsdrift og om personer som på en eller annen måte har gjort seg bemerket.
Footloose (sang)

Innhold

Teksten beskriver en ung mann som ikke klarer å slutte å danse, og han oppfordrer alle andre til å gjøre det samme. «Cut Footloose» (slepp beina laus) som de synger i refrenget.

Musikkvideo

Musikkvideoen ble regissert av Brian Grant, og inneholder flere scener fra filmen, da særlig varehuset der hovedpersonen Kevin Bacon utfører en improvisert danserutine (som i filmen ble utført til en helt annen sang).
Bowls under de britiske imperielekene 1934

Bowls under de britiske imperielekene 1934. Bowls var en av flere sporter under de andre britiske imperieleker som ble arrangert i London i England. Det var tre øvelser i bowls, single, par og firer, kun for menn. 68 deltakere fra ti nasjoner deltok i konkurransene som ble avviklet i perioden 4. til 11. august 1934. England ble beste nasjon med to gullmedaljer foran Skottland med en.
Den islamske ekspansjonen

Den islamske ekspansjonen (arabisk: الفتوحات الإسلامية‎, al-Futūḥāt al-Islāmiyya), også omtalt som de arabiske erobringer og tidlige islamske erobringer begynte med den islamske profeten Muhammed på 600-tallet. Han etablerte en ny forent politikk på den arabiske halvøy hvor de påfølgende kalifatene Rashidun og Umajjad utøvde en rask erobringspolitikk i det neste århundret. Det resulterende muslimske riket strakte seg fra Kinas grenser og det indiske subkontinent, over Sentral-Asia, Midtøsten, Nord-Afrika, og deler av Europa (Sicilia og den iberiske halvøy) til Pyreneene.
De muslimske erobringene førte til at Sasanideriket ramlet sammen og store territoriale tap for det bysantinske rike (Østromerriket). Årsakene for den muslimske suksess er vanskelig å rekonstruere i ettertid, hovedsakelig grunnet at kun fragmentariske kilder fra perioden har overlevd. De fleste historikere er enige om at det persiske Sasanideriket og Østromerriket var militært og økonomisk utmattet etter å ha kjempet mot hverandre i tiår.
Historikeren Fred McGraw Donner antyder at dannelsen av en stat på den arabiske halvøy og ideologisk (det vil religiøs) sammenheng og mobilisering var hovedårsaken til hvorfor de muslimske hærene i løpet av hundre år kunne etablere et stort førmoderne rike.
Vinskap

Kjøleteknikker

Flere teknikker kan brukes for å oppnå kjøling i vinskapet. Mest utbredt er det å benytte samme teknologi som i vanlige kjøleskap. Disse blir drevet av en eller flere kompressorer. Denne type skap har en høy kjøle-effekt og egner seg godt som serveringskap til profesjonell bruk hvor skapdøren ofte blir lukket opp.
En annen velprøvet kjøleteknologi er absorpsjonsteknologi og benyttes i dag hovedsakelig i vinskap. Den er uten motor og er derfor vibrasjonsfri og lydløs. Denne type vinskap egner seg til langtidslagring av vin.
En tredje kjøleteknologi er termoelektrisk kjøling. Den er kjent fra andre bruksområder og brukes blant annet til nedkjøling av PC-er.  Denne kjøleteknologien er den minst effektive, men egner seg godt til bruk i mindre vinskap. Vinskap som har denne teknologien utstyres ofte med en vifte for å få sirkulasjon på luften inne i skapet.
Pavel Badea

Landslaget

Pavel Badea spilte 9 landskamper for Romanias herrelandslag.
Khor Virap

Khor Virap er et kloster som ligger på Araratsletten i Armenia. Klosteret er mest kjent for at Gregor Lysbringeren ble holdt fanget her i 13 år av kong Trdat III. Han ble senere kongens religiøse mentor og sørget for at Armenia ble det første landet som erklærte seg som en kristen nasjon. Selve klosteret ble først bygd i 642. Den nåværende bygningsmassen er fra 1662.
Željko Kalac

England

Etter flere sesonger i Sydney United valgte Edderkoppen, et tilnavn han har fått på grunn av sin størrelse og store rekkevidde, å reise til Europa i 1995. Første stopp var England og Leicester City. Men oppholdet i England ble lite vellykket og dermed kortvarig. Kalac valgte derfor å reise tilbake til sin moderklubb i Australia.

Nederland og Italia

I 1998 prøvde den storvokste målvakten lykken i Europa igjen. Denne gangen havnet han i Roda JC i Nederland. Der viste Kalac seg fra sin sterkeste side, og var blant annet med på å sende lille Roda helt til åttendedelsfinalen i UEFA-cupen i 2002. Den sterke innsatsen i Nederland førte til interesse fra andre klubber, og sommeren 2002 ble han hentet til Perugia Calcio og Serie A-spill. Kalac ble Perugias førstemålvakt, men kunne ikke forhindre at laget rykket ned i hans andre sesong i klubben. Enda verre gikk det sesongen etter da klubben forsvant ned til serie C. Dermed var det klart for et nytt klubbskifte for den nå kontraktsløse Kalac.
Australieren trengte ny klubb, og Milan trengte ny reservemålvakt bak førstevalget, Dida. Dermed ble Kalac hentet av Milan på en treårskontrakt sommeren 2005. I sin første sesong i klubben fikk han med seg totalt 7 kamper for Milan. Debuten kom i Coppa Italia da Milan beseiret Brescia Calcio 3–1. I sin seriedebut for laget holdt han nullen da Milan tok en 2–0-seier borte mot US Città di Palermo.

Landslaget

Željko Kalac ble tatt ut i Australias tropp til verdensmesterskapet i Tyskland sommeren 2006, som reserve bak Mark Schwarzer. Kalac fikk sjansen i den siste gruppespillkampen, men slapp inn et skudd i kampen mot Kroatia. Baklengsmålet fikk ikke konsekvenser for Australias avansement. Denne kampen ble Kalac sin nest siste landskamp, da han valgte å avslutte landslagskarrieren mot Paraguay 7. oktober. Gjennom sine 14 år på landslaget fikk han med seg 54 landskamper.
Malignt melanom

Malignt melanom, føflekkreft, er en malign, det vil si ondartet, svulst av melanocytter som man finner i huden der de lager det svarte fargestoffet melanin. Malignt melanom kan også oppstå i tarmsystemet og i øyet. Når den oppstår i huden, kalles den også føflekkreft. Det er en relativt sjelden form for hudkreft, men det er likevel en av hovedårsakene til dødsfall på grunn av hudkreft. På tross av flere år med intensiv forskning, er den eneste effektive kuren for melanom at man fjerner svulsten før den sprer seg.
Det diagnostiseres omkring 160 000 nye tilfeller av melanom hos mennesker på verdensbasis hvert år, og det rammer flest menn og kaukasiere, spesielt de som bor i solrike områder. Ifølge en rapport fra verdens helseorganisasjon er det omtrent 48 000 dødsfall grunnet melanom hvert år.
Føflekkreft er den kreftformen som øker mest, med ca. 3-5% økning i antall nye tilfeller per år. I Norge rapporteres det om en økning på 50% over de siste 20 år. Livstidsrisikoen for å utvikle føflekkreft er ca. 1% i Norge. Antall nye tilfeller i 2004 var 475 menn og 535 kvinner i landet.
Behandlingsformer for malignt melanom inkluderer kriurgisk fjerning av svulsten, adjuvant behandling med cellegift og immunoterapi samt strålebehandling.

Historie

Selv om malignt melanom ikke er noen ny sykdom, er det vanskelig å finne tidlige beskrivelser av sykdommen. Det er imidlertid ved undersøkelse av ni Inka-mumier som er omtrent 2400 år gamle funnet tegn til malignt melanom.
Den første som opererte malignt melanom var John Hunter i 1787. Denne aktuelle svulsten er fremdeles bevart i Hunterian Museum som ligger ved Royal College of Surgeons of England.
Den franske legen René Laënnec var den første som beskrev melanom som en egen sykdom. Hans rapport ble presentert i 1804 og deretter publisert som en bulletin i 1806.
Marstein

Marstein er en gård i Medalen (midt i Romsdalen) vel 60 moh, i Møre og Romsdal. Marstein ligger omtrent midt i Romsdalen omkring 20 km sørøst for Åndalsnes. Kors kirke ligger like ovenfor Marstein og Marstein hører til Kors sogn. Fra Marstein er det utsikt mot Trolltindene og Romsdalshorn nedover dalen. På grunn av de bratte og høye fjellene er Marstein uten sol fem måneder i vinterhalvåret.
Marstein stasjon på Raumabanen ble åpnet i 1924 og lagt ned i 2012. Marstein hadde postkontor fra 1890 til 1987.
Det skal ha vært gravhauger fra forhistorisk tid på Marstein og det ble gjort funn som ikke er aldersbestemt. Det er funnet gjenstander fra jernalderen. Gerhard Schøning besøkte Marstein omkring 1775 og noterte at det tidlig på 1700-tallet ble funnet rustne sverd i gravhauger på Marstein.
Shoal Bay Receiving Station

Shoal Bay Receiving Station er et etterretningsanlegg ved Darwin i Northern Territory i Australia. Den befinner seg i bukten Shoal Bay omlag 17 kilometer utenfor  Darwin. Den drives av Australian Signals Directorate i samarbeid med andre deler av Department of Defence og Australian Defence Force. Anlegget er del av ECHELON-programmet. Herfra kan man avlytte sivil og militær telekommunikasjon i Indonesia, som via de indonesiske geostasjonære Palapa-satellittene. Stasjonen drives i pakt med UKUSA-avtalen, også kalt Five Eyes.
I 2005 hadde stasjonen 17 antenner. Da arbeidet det 85 personer der, hvorav 45 fra Boeing Australia.
Sydney Morning Herald har anført Shoal Bay som én av fire overvåkningsinnretninger i Australia, ved siden av HMAS Harman, Pine Gap og Geraldton/Kojarena, som benytter XKeyscore-software for å innhente data for NSA.
Svensrudtjernet

Svensrudtjernet (cirka 83 daa) er et lite tjern som er tilknyttet Ådalselva og inngår i Ådalselva naturreservat. Det ligger langs østbredden av elva, like nord for Motjern og vest for Europavei 16 og Grønvollsletta i Ringerike kommune, Buskerud. Motorferdsel er ikke tillatt i tjernet. Ådalselva naturreservat med Svensrudtjernet inngår i Tyrifjorden våtmarkssystem IBA.
Gummi arabicum

Gummi arabicum er et naturlig gummistoff som utvinnes fra visse arter akasietrær, slike som Acacia senegal og Acacia seyal.
Det blir primært brukt i næringsmiddelindustrien som stabilisator, og har E-nummer 414. 
Gummi arabicum reduserer overflatespenningen i væsker, noe som fører til økt brusing i kullsyretilsatte leskedrikker. Dette er en av de fysiske egenskapene som blir utnyttet i det populære «Mentos og cola light-geysir»-eksperimentet – også kalt «Mentos-utbrudd»
Gummi arabicum ble også mye brukt som bindemiddel ved fremstilling av piller i apotek.